ET Euroopa Liidu Teataja C 80/8

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2014/C 80/05

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„CEBULARZ LUBELSKI”

EÜ nr: PL-PGI-0005-01092-07.02.2013

KGT ( X ) KPN ( )

1. Nimetus

„Cebularz lubelski”

2. Liikmesriik või kolmas riik

Poola

3. Põllumajandustoote või toidu kirjeldus

3.1. Toote liik

Klass 2.4. Leib, valikpagaritooted, koogid, kondiitritooted ja muud pagaritooted

3.2. Toote kirjeldus, mida punktis 1 esitatud nimetus tähistab

Nimetusega „Cebularz lubelski” tähistatakse kvaliteetsest nisujahutainast ümmargust lameleiba, mille läbimõõt on 5–25 cm ja paksus umbes 1,5 cm. Toote „Cebularz lubelski” valmistamiseks kasutatud tainas sisaldab võrreldes tavapärase nisujahutainaga poole rohkem suhkrut ja margariini või võid. Toote pealispinnal on kattekiht, mis koosneb kuubikuteks lõigatud sibula, mooniseemnete, soola ja taimeõli segust. Kuldkollast värvi kate on küpsesibula tüüpilise lõhn ja maitsega. Toote serva ääristab 0,5–1,5 cm paksune tainariba. Krõbeda koorikuga riba värvus vaheldub kuldsest helepruunini. Küpsetise sisu on heledat värvi, pehme ja kergelt niiske. Kattekiht on värskelt küpsesibula tüüpilise lõhnaga. Kliipõhiselt küpsetatud toote „Cebularz lubelski” alumisel küljel on näha nisukliisid.

Toodet „Cebularz lubelski” tuleb tarbida küpsetamisest 48 tunni jooksul.

3.3. Tooraine (üksnes töödeldud toodete puhul)

Taigen

— toiduks ettenähtud nisujahu (milles ei ole orgaanilisi ja anorgaanilisi saasteaineid, mille langemisarv on vähemalt 220 ja gluteenisisaldus vähemalt 25 %) – 100 kg

— suhkur – 2 kg

— margariin või või – 3 kg

— pärm – 4 kg

— vesi – 50 l

— sool – 1 kg

Kate

— sibul – 30 kg

— taimeõli – 1 l (rapsiseemneõli, päevalilleõli või mõlema õli segu)

— suure ebamaguna seemned – 3 kg

— sool – 1,5 kg

3.4. Tootmise erietapid, mis peavad toimuma määratletud geograafilises piirkonnas

Tootmise kõik järgmised etapid peavad toimuma määratletud geograafilises piirkonnas:

— katte valmistamine;

— taina valmistamine;

— taina jagamine;

— tükkide vormimine;

— küpsetamine.

3.5. Erieeskirjad viilutamise, riivimise, pakendamise jm kohta

Toodet „Cebularz lubelski” tohib müüa pakendamata.

Üksnes jahutatud toodet „Cebularz lubelski” tohib panna eraldi pakendisse. Jahutamata toote pakendamine tingib pakendis niiskuse suurenemise ja toote krõbeduse kiire vähenemise.

3.6. Erieeskirjad märgistamise kohta

Kui toode pakendatakse, siis peab toote „Cebularz lubelski” etiketil olema kaitstud geograafilise tähise sümbol.

4. Geograafilise piirkonna täpne määratlus

Halduspiiridega piiratud Lublini vojevoodkond.

5. Seos geograafilise piirkonnaga

5.1. Geograafilise piirkonna eripära

Lublini piirkonna küpsetamistraditsioonid ulatuvad keskaega. Esimesed viited tootele „Cebularz lubelski” – ja selle ainulaadse lameleiva põlvest põlve edasiantud retsept – on teada 19. sajandist. Toodet „Cebularz lubelski” küpsetasid Lublini vanalinnas elanud juudid. Kuna retsept oli lihtne ja koostisosad odavad, sai toode aja jooksul tuntuks kogu Lublini piirkonnas. Mitme sajandi jooksul oli piirkonna iseloomulik tunnus eri küpsetustraditsioonide ühendamine ja retseptide vastastikune kasutamine või eri kultuuridest pärit pagarite poolt teatavate koostisosade kasutamise viis. Selle tulemusena pandi alus tarbijate hulgas populaarsust kogunud ja lahutamatult Lublini piirkonnaga seotud toote „Cebularz lubelski” küpsetamistraditsioonile.

Lublini elanike mälestustest on teada, et sõdadevahelisel ajal (1919–1939) oli see küpsetis levinud toode, mida valmistati paljudes juudi pagariärides. Seda pagaritoodet oli võimalik osta ka lausa tänaval – korvidest, mida kauplejad õlal kandsid. Lublini vanimad elanikud meenutavad, et need ennesõjaaegsed küpsetised oli laialt levinud kaup, mille meeldiv lõhn, hea maitse ja madal hind olid nii ahvatlevad, et reklaami ei olnud vajagi.

Tänapäeval saab toote „Cebularz lubelski” kohta kõige täpsemat teavet küpsetisi müünud kaupmeestelt, sealhulgas sellise pagariäri omanikult, kes Teise maailmasõja järel esimesena taasavas oma poe. Seda ettevõtet juhib praegu pagaripere kolmas põlvkond. Praegune omanik meenutab, et pärast laostavat sõja-aega uuesti avatud poes oli kaubavalik kesine, aga sõjajärgsel jõuluajal oli „Cebularz lubelski” üks vähestest kättesaadavatest toodetest.

Lublini piirkonda iseloomustab jõudsalt väljakujunenud pagarisektor. Paljusid töökodasid juhivad sama pagaripere järjestikused põlvkonnad. Nii antakse põlvest põlve teadmisi ja kogemusi edasi. Lisaks sellele hõlmab Lublini piirkonna pagarikutse alusõpe ka toote „Cebularz lubelski” küpsetamisoskust. Nii on see aga üksnes Lublini piirkonnas.

Tootest „Cebularz lubelski” sai piirkonna elanike oluline toit seepärast, et inimesed olid harjunud sööma peamiselt lihtsaid toite, mis oli valmistatud kättesaadavast põlluviljast – teraviljast, sibulatest, õlikultuuridest (raps ja lina) ja suure ebamaguna seemnetest.

5.2. Toote eripära

Määratletud geograafilises piirkonnas valmistatud toodet „Cebularz lubelski” eristavad muudest pagaritoodetest eelkõige järgmised omadused:

— kvaliteetsest nisujahust tainas;

— toote käsitsi vormimine;

— ümmargune kuju;

— toote serva ääristav krõbeda koorikuga pruun tainariba;

— termiliselt töötlemata sibulatest kate, mis sisaldab suure ebamaguna seemneid ning

— heledat värvi, pehme ja kergelt niiske sisu.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Seos toote „Cebularz lubelski” ja määratletud geograafilise piirkonna vahel põhineb punktis 5.2. kirjeldatud eripäral ja toote mainel.

Nimetuses „Cebularz lubelski” kajastub tootes sibulatest valmistatud katte kasutamine. Enne Teist maailmasõda küpsetasid seda lameleiba Lublinis, Kazimierz Dolnys and Zamośćes elanud juudid. Pärast sõda sai toote retsept kiiresti tuntuks kogu Lublini piirkonnas. Ainulaadsete omadustega „Cebularz lubelski” kujunes tänu piirkonna eripärale. Selle toote iseloomulikud tunnused tingis muude asjaolude hulgas ka küpsetamistavade vastastikune laenamine.

Toote „Cebularz lubelski” iseloomulikud tunnused tulenevad selle väga tihedast seosest tootmispiirkonnaga. See seos nähtub eelkõige kohalike pagarite oskustes. Pagarite oskused väljenduvad näiteks viisis, kuidas nad toodet „Cebularz lubelski” valmistavad – mahedamaitseliste sibulate valimine, termiliselt töötlemata sibulatest katte ainulaadne valmistusoskus ning küpsetise valmimiseks vajalik õige pikkusega aeg ja tingimused. „Cebularz lubelski” küpsetamisel on väga olulised nii kvaliteetsest nisujahust ja õiges suhtes koostisosadest taina valmistamise oskus, toote käsitsi vormimine ning katte ühtlane jaotamine selliselt, et moodustub toote serva ääristav krõbeda koorikuga pruun tainariba. Tuleks ka rõhutada, et toote „Cebularz lubelski” valmistamise meetod ei ole kunagi levinud väljapoole Lublini piirkonda.

Tarbijate hulgas kõrgelt hinnatud toodet „Cebularz lubelski” võib leida kõikidel pagarite kogunemistel, võistlustel, festivalidel ja messidel Poolas ja väljaspool seda riiki – näiteks Lublini ja Radawiec Duży lõikuspidudel, Lublini vabaõhumuuseumi leivafestivalil Święto Chleba, Euroopa piirkondlike toodete laadal Zakopanes, rahvusvahelisel leivamessil Jaworis, messil Polagra Food Poznańis, mahetoodete messi Natura Food raames mahetoidu päevadel Natural Food Days ning rahvusvahelisel toidumessil Food & Taste Oderi äärses Frankfurdis. Toodet „Cebularz lubelski” müüakse ja degusteeritakse kõigil nimetatud ja muudel sarnastel üritustel. Tänu sellele on nimetatud tootest saanud Lublini piirkonna üks esinduslikemaid sümboleid. Toode „Cebularz lubelski” on alati esindatud võistlustel Lublini piirkonna parima kulinaarse toote leidmiseks. Üks tähtsamaid võistlusi on Poola piirkondlike ja kohalike toodete koja korraldatud mõõduvõtmine Nasze Kulinarne Dziedzictwo – Smaki Regionów. Poola pagarimeistrite assotsiatsiooni Lublini piirkondliku haru ja Lublini toiduainete oskustööliste gildi poolt igal aastal Lublini linna vabaõhumuuseumis korraldatud põhivõistluse eesmärk on muu hulgas ka toote „Cebularz lubelski” parima küpsetaja kindlakstegemine.

Toodet „Cebularz lubelski” pakutakse Lublini piirkonnas korraldatud paljudel kokkutulekutel ja üritustel nagu perepiknikud (nt piknik Rodzinny Czerniejówi lähistel) ning Lublini oskustööliste ja ettevõtjate koja korraldatud Lublini esimene Zbigniewi-nimeliste meeste nimepäev ja pagarisektoris töötavate naise kokkutulek.

Toode „Cebularz lubelski” on lisatud Lublini piirkonna kulinaarsele kaardile – see on kohaliku ajalehe Dziennik Wschodni ja Lublini piirkonna ametiasutuste algatus piirkonna mitmekultuurilise kokakunsti tutvustamiseks.

Toote „Cebularz lubelski” maine ja tohutu tähtsus kohaliku kogukonna jaoks ilmneb ka asjaolust, et sellele on pühendatud paljud tele- ja raadiosaated, ajaleheartiklid ja trükised, nt järgmised:

— „Cebularz jest lubelski”, Przegląd Piekarski i Cukierniczy, september 2007;

— „Lubelski cebularz – historia regionalna”, Biuletyn Izby Rzemiosła i Przedsiębiorczości w Lublinie, mai/juuni 2010;

— „Jak cebularz, to tylko lubelski”, Kurier Lubelski, 20. august 2010 ja 10. september 2010;

— „Cebularz super star”, Dziennik Wschodni, 26. märts 2011.

Paljud selle teemaga seotud artiklid on avaldatud ka internetis.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://www.minrol.gov.pl/pol/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-7-wrzesnia-2012-roku

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.